इस कानून के नियम-65ए में यह स्पष्ट किया गया कि कोई भी व्यक्ति किसी नशीले पदार्थ को खरीद, बेच या प्रयोग नहीं कर सकता, जब तक ऐसा करना औषधि कानून के अन्तर्गत उसके लिए अनिवार्य न हो। नियम-66 यह स्पष्ट करता है कि औषधि कानून के अन्तर्गत अनिवार्य होने पर भी कोई व्यक्ति ऐसे पदार्थों को तब तक अपने पास नहीं रखेगा जब तक उसके पास निश्चित उद्देश्यों के लिए ऐसे नशीले पदार्थ को रखने का कानूनी अधिकार हो। नियम-66 के उपनियम-2 में यह कहा गया है कि कोई व्यक्ति अपने व्यक्तिगत चिकित्सा प्रयोग के लिए किसी नशीले पदार्थ को रख सकता है परन्तु उसकी मात्रा 100 खुराक से अधिक नहीं होनी चाहिए। इतना ही नहीं इसी उपनियम में आगे यह भी कहा गया है कि कोई व्यक्ति एक समय पर 100 खुराक से अधिक मात्रा में भी ऐसे नशीले पदार्थों को रख सकता है, परन्तु यह मात्रा 300 खुराक से अधिक नहीं होनी चाहिए और वह भी उस अवस्था में जब उसकी व्यक्तिगत चिकित्सा लम्बे समय तक चलनी हो और इस आशय का प्रमाण पत्र एक पंजीकृत चिकित्सक द्वारा दिया गया हो। इसी उपनियम में अस्पतालों, डिस्पेंसरियों या अनुसंधान संस्थाओं को ऐसे नशीले पदार्थों के खरीदने और बेचने से सम्बन्धित उचित रिकाॅर्ड रखने का निर्देश दिया गया है।